‘કચ્છમિત્ર’ આજે જે કાંઈ છે તેમાં શિવભાઈના દોઢ વરસના હિંમતભર્યા અને પ્રતિબદ્ધ પાયાનો પણ હિસ્સો ખરો ! ‘કચ્છમિત્ર’માં આવતાંવેંત તેમણે નવી સમર્થ પ્રતિભાઓને આમંત્રણ આપી છાપાંના વાચકોને સાહિત્યિકસ્તરની કોલમો આપી. કોશિયો પણ સમજી શકે તેવી ભાષામાં પ્રજાના મહત્વના પ્રશ્નોને આવરી લેતા તંત્રીલેખો પહેલા પાને લખવાની પ્રથા તેમણે શરૂ કરી જેને વાંચવા જનસામાન્ય પણ સતત આતુર રહેતા. વિચારપ્રેરક કોલમ ‘મંગળવારનું મનન’ લખવાનું તેમણે શરૂ કર્યું. જેમાં તેમનું વેદ-પુરાણ-લોકસાહિત્યનું જ્ઞાન ખૂબ ખપમાં આવ્યું અને લોકોએ ખૂબ રસપૂર્વક આ કોલમને માણી. ‘કચ્છમિત્ર’ના દિવાળીઅંકોમાં સુંદર ચિત્રો આપીને તેમણે પોતાની કલાપરખતાનો પરિચય તો આપ્યો જ, પણ પ્રજાના રસને પણ એક ઊંચાઈ સુધી કેળવવાનું કામ કર્યું ! સાહિત્ય ઉપરાંત ચિત્રકળા, ફોટોગ્રાફી વગેરે જેવાં ક્ષેત્રોની અનેક પ્રતિભાઓને ખોળી-તરાશીને તેમને અખબારના પ્લૅટફૉર્મ પર મૂકી આપી.